**Beszámoló a Növényvédelmi Bizottság  
2019. június 25-én**

**a NÉBIH Növény-, Talaj- és Agrárkörnyezet-védelmi Igazgatóságán megtartott üléséről**

Az ülést Gábriel Géza főosztályvezető-helyettes (Agrárminisztérium, Élelmiszerlánc Felügyeleti Főosztály) a Növényvédelmi Bizottság elnöke nyitotta meg, Németh János növényvédelmi szakreferens (Agrárminisztérium, Élelmiszerlánc Felügyeleti Főosztály) a titkári teendőket látta el.

**Résztvevők (2019. 06. 25.)**

|  |  |  |
| --- | --- | --- |
| Agrárminisztérium (AM) | Gábriel Géza elnök, Németh János titkár, Holló Gábor, Tóth Liliána, Czipóth Pál, Vértes Csabáné | |
| Nemzeti Élelmiszerlánc-biztonsági Hivatal (NÉBIH) | Jordán László igazgató, Rónai Anna Klára, Griff Tamás, Várszegi Gábor, Szabóné Veres Rita | |
| Magyar Növényvédő Mérnöki és Növényorvosi Kamara (MNMNK) | Dr. Tarcali Gábor | |
| Gabonatermesztők Országos Szövetsége (GOSZ) | Petőházi Tamás | |
| Magyar Növényvédőszer és Műtrágya Kereskedők Szakmai Egyesülete (MNKSZE) | Tánczos László | |
| Országos Magyar Méhészeti Egyesület (OMME) | Bross Péter, Tóth Péter  Horváth Gábor (szakértő) | |
| Növényvédelmi szövetség (NSZ) | Szalkai Gábor | |
| Nemzeti Agrárgazdasági Kamara (NAK) | Görög Róbert (szakértő) | |
| Belügyminisztérium (BM) | Gaul Réka (szakértő) |

A Növényvédelmi Bizottság (Bizottság) ülésén összesen 11 tag vett részt. 1 tag meghatalmazással képviseltette magát (a NÉBIH részéről Dr. Tőkés Gábort Szabóné Veres Rita helyettesítette).

Az ülés kezdetén a Bizottság elfogadta a napirendet. Az ülés fő napirendi témája a 2012. évben keletkezett Nemzeti Növényvédelmi Cselekvési Terv (továbbiakban: NCST) felülvizsgálata volt.

A továbbiakban a Bizottság egyhangúlag elfogadta az NB ügyrendjének a módosítását. A módosítás értelmében a Bizottság szükség szerint, de évente legalább kétszer ülésezik.

Az NCST felülvizsgálatával kapcsolatban az előző ülés (2019. május 13.) óta beérkezett észrevételek és javaslatok, valamint a társadalmi egyeztetés eredményének megvitatásával zajlott tovább az ülés.

A NÉBIH a Növényvédőszer-engedélyezés - *az engedélyező hatóság szerepe és feladatai* alpont törlését javasolta, tekintettel arra, hogy az nem kell, hogy részét képezze a 2009/128/EK irányelvben előírt NCST-k tartalmi követelményeinek.

A Bizottság a javaslatot az OMME ellenvetése, továbbá a Növényvédelmi Szövetség és az MNKSze tartózkodása mellett elfogadta.

A Bizottság a Nemzeti Növényvédelmi Kutatási és Innovációs Program kidolgozásával kapcsolatos részben egyéb szövegmódosításokat is elfogadott a pontosabb és egyértelműbb szövegkörnyezet érdekében.

A Belügyminisztérium javaslata alapján a növényvédelmi gyakorlattal összefüggő információgyűjtéssel kapcsolatos rész kiegészítésre került, az adatgyűjtés kialakítása vonatkozóan. A Bizottság a BM kiegészítő javaslatát elfogadta.

A továbbiakban a Belügyminisztérium szövegmódosító javaslata alapján a Bizottság jóváhagyólag helyben hagyta, hogy a „*Vízi környezet és az ivóvízbázisok védelme*” részben, a talajvíz helyett a felszín alatti vizek megfogalmazás szerepeljen.

Az OMME javaslatát, a növényvédő szer használat szempontjából különleges figyelmet igénylő területek méhanyanevelő telepekkel történő kiegészítésére vonatkozóan a Bizottság a GOSZ ellenvetése mellett elfogadta.

A Természetmegőrzési Főosztály javasolta a vízfolyások, vizes élőhelyek feltüntetését is a különleges figyelmet igénylő területek pontjánál.

A Bizottság a téma jelentőségére tekintettel jelezte, hogy már került kialakításra külön pont az NCST-n belül a vízi környezet és az ivóvízbázisok védelmére vonatkozóan, ezért ennél a résznél ezt már nem szükséges ismét hangsúlyozni.

A Természetmegőrzési Főosztály továbbá javasolta, hogy a barlangok felszíni övezetére is terjedjenek ki a különleges figyelmet igénylő területekre vonatkozó szabályozások.

Figyelembe véve, hogy ezeknek a területeknek a kijelölése illetve ellenőrzése is kérdéses, ezért a Bizottság így nem fogadta el a módosítást.

A Hermann Ottó Intézet írásban megküldött javaslatában jelezte, hogy a glifozát hatóanyag gyakori megjelenését tapasztalják vízfolyásoknál, így nem támogatják a glifozát hatóanyagú készítmények használatát mederkarbantartási munkálatok során.

A Bizottság álláspontja szerint az NCST célja, hogy a fenntartható növényvédelem elérését célzó irányokat határozza meg, nem pedig a konkrét hatósági feladatok elvégzését, ezért a módosító javaslatot a Bizottság nem fogadta el.

Az Intézet a továbbiakban javasolta, hogy a helytelen növényvédő szer kijuttatás miatt mérgezés áldozatául esett nem célszervezet vadon élő állatok száma mutatóként szerepeljen, illetve legyen kötelező ennek az ellenőrzése és a vétkes gazdálkodóknál a képzés előírása.

A Bizottság véleménye szerint az ellenőrzés kivitelezése, ezáltal az esetek számontartása, nyomonkövethetősége nem tűnik megvalósíthatónak, mivel nehezen bizonyíthatóak, ezért a Bizottság nem fogadta el a javaslatot.

A Magyar Növényvédő Mérnöki és Növényorvosi Kamara (MNMNK) kiegészítésként javasolta, hogy az integrált növénytermesztésre vonatkozó fajtaválasztással kapcsolatos résznél figyelembe kellene venni a fajta rezisztenciatulajdonságait is.

A Bizottság elfogadta a javaslatot.

Az MNMNK további javaslata a genetikai védelemre vonatkozott, amely az új, ellenálló (genetikailag nem módosított) hazai vagy külföldi nemesítésű, a magyar hatóság által minősített fajták termesztésbe vonását részesítené előnyben.

A Bizottság álláspontja szerint a fajtaválasztás magába foglalja a genetikai védelmet is, ezért a kiegészítést a Bizottság nem fogadta el.

Ezt követően a társadalmi egyeztetés keretében beérkezett vélemények kerültek megvitatásra.

Tekintettel arra, hogy az ülés akkor határozatképes, ha a szavazati joggal rendelkező tagok közül legalább 11 fő jelen van, ezért egy Bizottsági tag előre bejelentett eltávozása után (megmaradó 10 fővel) a hátralévő időben szavazásra már nem került sor.

A fennmaradó kérdések megvitatása után azok elfogadására a Bizottság elnöke írásbeli szavazást rendelt el. A beérkezett szavazatok száma alapján (13 tag) az írásbeli szavazás érvényes volt. Az írásbeli szavazás az alábbi módosító javaslatokat érintette:

A Bükki Nemzeti Park javaslata szerint szükséges lenne egy tanácsadó hálózat létrehozása, amely felhívja a termelők figyelmét a gazdálkodás jelenlegi gyakorlatának következményeire, illetve környezettudatos alternatívákat kínál számukra. Továbbá javasolták, hogy az NCST nevesítse az egyes feladatoknál a felelősöket.

A Bizottság véleménye szerint a javaslatok nem megvalósíthatóak, így nem kerültek elfogadásra.

A Bükki Nemzeti Park továbbá hozzátette, hogy szükséges lenne az illetékes hatóságok megerősítése, mellyel a jelenlévők ugyan egyetértettek, de az NCST célkitűzésének ez nem képezi a tárgyát, ezért a kérést a Bizottság nem fogadta el.

A Cseber Nonprofit Kft., amely a növényvédő szer felhasználásból eredő hulladékok tárolásával, ártalmatlanításával foglalkozik, a társadalmi egyeztetés keretében pontosításokat tett a növényvédő szer hulladékok kezelésével kapcsolatban, melyeket a jogszabályi hivatkozás kivételével a Bizottság egységesen elfogadott.

Továbbá a Cseber Kft. kiegészítésre javasolta, hogy az NCST-ben szerepeljen az, hogy milyen módon kell kiöblíteni a kiürült növényvédő szeres tartályokat.

Tekintettel arra, hogy a jogszabály tartalmazza ezt az előírást, és egyébként is részletszabályozásról van szó, a kiegészítést a Bizottság nem fogadta el.

Ligetiné Nechay Erzsébet (nyugalmazott köztisztviselő) javasolta a dokumentum kiegészítését olyan személyek megnevezésével, akik tevékenyen részt vesznek a hazai növényvédelemben. Mivel az NCST-nek nem ez a feladata, így a Bizottság döntése értelmében a dokumentum ezzel nem került kiegészítésre.

A Magyar Ökotoxikológiai Társaság elnöke (Dr. Darvas Béla) írásban megfogalmazott véleményében jelezte, hogy a 2030-as határidő, mely a dokumentum borítóján szerepel, nem kielégítő határidő az NCST megvalósítása szempontjából. Tóth Liliána az Agrárminisztérium növényvédelmi referense elmondta, hogy a tagállamok vagy azt az intervallumot adják meg, ami a következő felülvizsgálatig telik el, vagy a cselekvési terv megírásának időpontját. A következő felülvizsgálat 2023-ban lesz esedékes, így a Bizottság a 2019-2023-as időintervallumot fogadta el.

Az Öko-forrás Közhasznú Alapítvány javaslata szerint a fertőzött növényi részek hamvasztással történő ártalmatlanítása célszerű lenne, amelyet jogszabály szerint kellene biztosítani.

A növényi részek égetése környezetvédelemi szempontból megkérdőjelezhető, és jogszabály által is tiltott tevékenység, így a javaslatot a Bizottság nem fogadta el.

Az ülés végeredményeképpen a felülvizsgált és a tagok szavazatai alapján jóváhagyott NCST-t a Bizottság elfogadásra javasolta.

Németh János

titkár